स्कूल सुटपाची घांट वाजली. उदकाक आडो घालून सांठोवन दवरिल्लें उदक अचकीत सोडले उपरांत लोट व्हांवता तसो भुरग्यांचो स्कुलाच्या प्रवेश दारांतल्यान लोट व्हांवलो. तन्वी आनी तेजस हीं दोगांय भाव-भयणी त्या लोटांत आशिल्लीं. स्कूल सुटून घरा येताना तीं सदांच मस्ती करीत येतालीं. आयजूय तीं दोगांय तशींच येताना तांकां एक मांजराचें पील दिसलें.
 "नाका हां तेजस, आई उलयतली," तन्वीन म्हणलें. तन्वीचीं तीं उतरां आयकून तेजसाचो हांसतो चेहरो सामको बावलो.
 "हय दिदी, ताची आवय शेणल्या, तें आपले आवयक सोदता, तें आमचे कडेन विचारता, तुमी म्हजे आवयक पळयला काय म्हूण. " तेजसान म्हणलें. तें आयकून तन्वीक हांसूंक आयलें.
 "ताची आवय शेणल्या, काय तें शेणलां रे? ताची आवय शेणल्या जाल्यार ताच्या रडपाचो आवाज आयकून येतली. चल या आमी. " अशें म्हणून तन्वी चलूंक लागलें. पूण तेजस फुडें वचना जालो, तो थंयच रावलो... तन्वीन ताका आपयलो.
 "ना दिदी, हांव तेका व्हरतलोंच घरा. " अशें म्हणत माजराच्या त्या पिलाक घेवन तेजस चलूंक लागलो, फाटल्यान तन्वी ताचेर आड्डलें.
 "दिदी आमी ताका बटव्यांत घालून व्हरुया. हें पळय अशें. " तेजसान माजराच्या पिलाक आपल्या बटव्यांत घालें.
 "तूं न्हय तेजस, कसोच आयकपाचो ना. चल आतां, घालें न्हय ताका बटव्यांत. " तन्वीन वाजेवन म्हणलें.
 "हां दिदी म्हणल्यार तुवेंय बी मान्य केलें न्हय, हाका आमच्या घरा व्हरचे म्हूण? ? " तेजसान हांसत विचारलें.
 "हय वय, पळोवया घरा पावतगीत कितें जाता तें. " अशें म्हणून तीं वाट चलूंक लागली. दोगांय जेन्ना घरा आयलीं तेन्ना तांची वाट पळयत आई दारांतूच आशिल्ली, तीं आयल्यांत तें पळोवन आई फणफणली.
 "आगो बाय, आयज उशीर कित्याक गो? " आईन विचारलें. आयकून दोगांय एकामेकां कडेन पळयत ओग्गी रावलीं.
 "हांवें विचारला आयज उशीर कित्याक जालो गो येवपाक," आईन परतून आवाज वाडयलो.
 "उदकान पडिल्लें गें आई. ताकाच वयर काडटा म्हणल्यार आमकां उशीर जालो. " तेजस फुडलीं उतरां उलोवचे पयलींच तन्वीन जाप काडली.
 तेजसान तन्वी कडेन पळयलें. तन्वीन ताका उगी राव म्हणून खुणयलें.
 "हय आई उदकान पडिल्लें तें माजराचें पील. " तेजसानूय आपली हुशारकी दाखयली.
 काडून घेतलो आनी तेजसाचोय काडपाक गेली. पूण ताणें काडूंक दिलो ना.
 "बुडटल्याक वाचोवचें, अशें तुवें एक फावट सांगिल्लें. याद आसा न्हय आई तुका? " तेजसान खूब दिसां फाटीं उलयल्लीं उतरां आईक याद करून दिलीं.
 "हय आसा याद, पूण स्वताच बुडून दुसर्याक वाचोवप नासता. त्या माजराच्या पिलाक वाचयतां वाचयतां तुमी बुडिल्लीं जाल्यार? " तीं दोगांय उगींच रावलीं, आई परतून तेजसाच्या खांदा वयलो बोटवो काडूंक गेली पूण तो फाटीं सरलो.
 "आरे, बोटवो दी मरे. भितर दवरतां. " आईन म्हणलें.
 "नाका आई, आयज हांवूच दवरतां. " तेजस बोटवो घेवन भितर गेलो, आई ताचे कडेन पळयत रावली.
 "आगो बाय, कितें जालां हाचें आयज? बोटवो घेवन भितर सो? आईन तन्वीक विचारलें. तन्वी मातशें घुस्पल्या वरी जालें.
 "आई. आपलें काम आतां आपणेंच करपाचें, हें ताका समजलां आसतलें. " तन्वी बडबडलें.
 "हय? आनी तुका केन्ना समजतलें? चला. हात पांय धुवन घेयात. जेवण वाडटां. " अशें म्हणून ती भितर गेली.
 सुस्कार सोडून भितर गेलें. दोगांय हात, पांय धुवन जेवंक बसलीं. आईन जेवण वाडलें.
 "आई. बाबा खंय गे? येवंकना आजून? " तन्वीन आईक विचारलें.
 "हां. हें पळय, विसरलींच हांव. आयज बाबा दनपारच्या जेवणाक येवचो ना अशें म्हणलां ताणें. ताच्या आॅफिसांत पार्टी आसा खंय आयज. तुमी जेवन घेयात. " आईन म्हणलें.
 "आई तुंवूय जेवंक बसता न्हय आमच्या वांगडा," तेजस.
 "नाका तुमी जेवात पयलीं, हांव मागीर जेवतां.... आनी हां ओगी बसून जेवतलीं, मस्ती करिनासतना. कितेंय जाय जाल्यार म्हाका उलो कर. " अशें म्हणून ती थंयसरल्यान गेली आनी तन्वीक कसली तरी याद आयली, ताणें तेजसच्या कानांत ल्हवू आवाजान सांगलें.
 "पूण भूक लागची ना रे ताका? ?
 "फ्रिजान पेलोभर दूद आशिल्लें तें दिलें पिवंक. आतां ताचें सामकें पोट भरलां!
 "हूं ss हुशार हां तूं" तन्वीन तेजसाची तोखणाय केली.
 "पूण दिदी आईक तुवें फट कित्याक सांगलें, माजराचें पील उदकांत पडिल्लें म्हूण? " तेजसान अचकीत प्रस्न विचारलो.
 "ना तर कितें सांगूं आसलें! ! माजराचें पील बोटव्यांत घालून हाडलां म्हणून? जेव थंय उग्गी, आनीक हुशारकी करनाका," तन्वी ताचेर चाळवलें!
 "बरे आई" अशें म्हणून तीं दोगांय आपलें कुडीत गेलीं. तो मेरेन आवयन जेवन घेतलें.
 (चलता...)
खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 